Områdevern og forvaltning i Antarktis


Områdevern og forvaltning i Antarktis (eller Verneområder i Antarktis, engelsk: Antarctic Protected Areas) er regulert i Anneks V til Protokoll om miljøvern til Antarktistraktaten og trådte i kraft i 24. mai 2002. 

Spesielt vernede områder ble først etablert i 1964 under de såkalte Agreed Measures for the Conservation of Antarctic Fauna and Flora. Tidligere verneområder ble erstattet av Anneks V, som utpeker Spesielle verneområder i Antarktis (Antarctic Specially Protected Areas, ASPA) og Spesielle forvaltningsområder i Antarktis (Antarctic Specially Managed Areas, ASMA).

Spesielle verneområder i Antarktis 

Ethvert område i Antarktis kan utpekes som et spesielt verneområde (ASPA) for å verne særegne miljømessige, vitenskapelige, historiske, estetiske verdier eller dets villmarkskarakter, eller pågående eller planlagt vitenskapelig forskning. Adgang til spesielle verneområder i Antarktis er forbudt uten spesiell tillatelse.

Per 2012 var 72 områder oppført på listen over spesielle verneområder i Antarktis.

Spesielle forvaltningsområder i Antarktis 

Områder der det foregår virksomhet eller der det i fremtiden kan komme til å foregå virksomhet, kan utpekes som et spesielt forvaltningsområde (ASMA) for å bistå med planlegging og koordinering av virksomheter, unngå potensielle konflikter, styrke samarbeidet mellom partene eller begrense de miljømessige konsekvenser mest mulig.

Spesielle forvaltningsområder i Antarktis kan omfatte områder der virksomheten utgjør fare for gjensidige påvirkninger eller kumulative miljøkonsekvenser og plasser eller kulturminner av anerkjent historisk verdi. Det kreves ikke særskilt tillatelse for å gå inn i disse områdene, men det blir laget egne regler for hvert område som må overholdes under oppholdet.

Per 2009 følgende områder oppført på listen over spesielle forvaltningsområder i Antarktis:
ASMA 1: Admiralty Bay
ASMA 2: McMurdo Dry Valleys
ASMA 3: Cape Denison
ASMA 4: Deceptionøya
ASMA 5: Amundsen-Scott sydpolstasjon
ASMA 6: Larsemann Hills
ASMA 7: Sørvestre Anvers Island og Palmer Basin

Historiske steder og kulturminner 

Steder eller monumenter av anerkjent historisk verdi som er blitt utpekt som spesielle verneområder i Antarktis eller spesielle forvaltningsområder i Antarktis, eller som ligger innenfor slike områder, skal føres opp på listen over historiske steder og kulturminner i Antarktis (Historic Sites and Monuments, HSM). Den offisielle listen over historiske steder og kulturminner ble opprettet i 1972 og inneholdt per 2009 79 objekter.

Relaterte konvensjoner 
Andre beskyttede områder har blitt utpekt under andre konvensjoner i Antarktistraktaten. Tre selreservater ble etablert under Konvensjonen for bevaring av antarktisk sel (Convention for the Conservation of Antarctic Seals, CCAS) i 1972 og Konvensjonen for bevaring av marine levende ressurser i Antarktis («Krillkonvensjonen», Convention for the Conservation of Antarctic Marine Living Resources, CCAMLR) trådte i kraft i 1982.

Eksterne lenker 
 Area Protection and Management / Monuments . Antarktistraktaten
 Lov om miljøvern på Svalbard: 4.3.3 Antarktis. NOU 1999: 21
 Vedlegg V til Protokoll om miljøvern til Antarktistraktaten. Lovdata

 
Artikler i Antarktis-prosjektet